ระเบียบคณะกรรมการข้าราชการฝ่ายศาลปกครอง ว่าด้วยประมวลจริยธรรมของเจ้าหน้าที่สำนักงานศาลปกครอง พ.ศ. 2555
ระเบียบคณะกรรมการข้าราชการฝ่ายศาลปกครอง
ระเบียบคณะกรรมการข้าราชการฝ่ายศาลปกครอง
ว่าด้วยประมวลจริยธรรมของเจ้าหน้าที่สำนักงานศาลปกครอง
พ.ศ. ๒๕๕๕
 

โดยที่มาตรา ๒๗๙ ของรัฐธรรมนูญแห่งราชอาณาจักรไทย พุทธศักราช ๒๕๕๐
กำหนดให้มาตรฐานทางจริยธรรมของข้าราชการหรือเจ้าหน้าที่ของรัฐเป็นไปตามประมวลจริยธรรมที่กำหนดขึ้นสำหรับข้าราชการหรือเจ้าหน้าที่ของรัฐแต่ละประเภท
โดยจะต้องมีกลไกและระบบในการดำเนินงานเพื่อให้การบังคับใช้เป็นไปอย่างมีประสิทธิภาพ
คณะกรรมการข้าราชการฝ่ายศาลปกครองเห็นว่าจริยธรรมจะเป็นข้อปฏิบัติที่เป็นแบบแผนคุณงามความดีที่จะเสริมสร้างให้เจ้าหน้าที่ของสำนักงานศาลปกครองมีความประพฤติ
การปฏิบัติงาน เกียรติ และศักดิ์ศรี
เหมาะสมกับความเป็นเจ้าหน้าที่ของสำนักงานศาลปกครอง
และควรแก่การไว้วางใจและเชื่อมั่นของประชาชน

เพื่อให้เป็นไปตามเจตนารมณ์ของบทบัญญัติตามรัฐธรรมนูญแห่งราชอาณาจักรไทยดังกล่าว
อาศัยอำนาจตามความในมาตรา ๘๔ วรรคหนึ่ง (๑๒)
แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ วรรคสาม ประกอบกับมาตรา ๓๑ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการข้าราชการฝ่ายศาลปกครองจึงกำหนดมาตรฐานทางจริยธรรมของเจ้าหน้าที่สำนักงานศาลปกครองขึ้น
ดังต่อไปนี้

ข้อ ๑ ระเบียบนี้เรียกว่า
"ระเบียบคณะกรรมการข้าราชการฝ่ายศาลปกครอง
ว่าด้วยประมวลจริยธรรมของเจ้าหน้าที่สำนักงานศาลปกครอง พ.ศ. ๒๕๕๕

ข้อ ๒[๑] ระเบียบนี้ให้ใช้บังคับ
เมื่อพ้นกำหนดหกสิบวันนับแต่วันประกาศในราชกิจจานุเบกษาเป็นต้นไป

ข้อ ๓ ในระเบียบนี้
จริยธรรม หมายความว่า
ข้อกำหนดเกี่ยวกับจริยธรรมของเจ้าหน้าที่สำนักงานศาลปกครองตามระเบียบนี้
ก.ขป. หมายความว่า คณะกรรมการข้าราชการฝ่ายศาลปกครอง
"คณะอนุกรรมการจริยธรรม" หมายความว่า
คณะอนุกรรมการจริยธรรมของเจ้าหน้าที่สำนักงานศาลปกครอง
"สำนักงาน" หมายความว่า สำนักงานศาลปกครอง
เลขาธิการ หมายความว่า
เลขาธิการสำนักงานศาลปกครอง
รองเลขาธิการ หมายความว่า
รองเลขาธิการสำนักงานศาลปกครอง
ที่ปรึกษา หมายความว่า
ที่ปรึกษาสำนักงานศาลปกครอง (พนักงานคดีปกครองทรงคุณวุฒิที่มีประสบการณ์ ทักษะ
และสมรรถนะ) และที่ปรึกษาสำนักงานศาลปกครอง
ผู้อำนวยการ หมายความว่า
ผู้อำนวยการสำนักงานศาล ผู้อำนวยการสำนัก ผู้อำนวยการวิทยาลัย หรือหัวหน้าหน่วยงานที่เรียกชื่ออย่างอื่นที่มีฐานะเทียบเท่า
และให้หมายความรวมถึงหัวหน้ากลุ่มช่วยอำนวยการเลขาธิการ
"เจ้าหน้าที่" หมายความว่า ข้าราชการฝ่ายศาลปกครอง
พนักงานราชการศาลปกครอง และลูกจ้างสำนักงานศาลปกครอง

ข้อ ๔ ให้นำกฎหมายว่าด้วยวิธีปฏิบัติราชการทางปกครองมาใช้บังคับกับการปฏิบัติตามระเบียบนี้โดยอนุโลม

ข้อ ๕ ให้เลขาธิการรักษาการตามระเบียบนี้

หมวด ๑
เจตนารมณ์และจุดมุ่งหมาย
 

ข้อ ๖ เจ้าหน้าที่ต้องจงรักภักดีต่อชาติ ศาสนา
และพระมหากษัตริย์ ยึดมั่นและธำรงไว้ ซึ่งการปกครองระบอบประชาธิปไตยอันมีพระมหากษัตริย์ทรงเป็นประมุข

ข้อ ๗ เจ้าหน้าที่ต้องปฏิบัติหน้าที่ให้เป็นไปตามกฎหมาย
จริยธรรม เพื่อรักษาประโยชน์ของประเทศชาติและส่วนรวม
อำนวยความสะดวกและให้บริการแก่ประชาชน โดยยึดหลักนิติธรรม หลักธรรมาภิบาล
ความเป็นกลางทางการเมือง และคำนึงถึงสิทธิ เสรีภาพ ความเสมอภาค และศักดิ์ศรีความเป็นมนุษย์

ข้อ ๘ เจ้าหน้าที่ต้องรักษาจริยธรรมโดยกระทำการหรือไม่กระทำการตามที่บัญญัติไว้ในหมวด
๒

หมวด ๒
จริยธรรมของเจ้าหน้าที่
 

ข้อ ๙ เจ้าหน้าที่ต้องมีจริยธรรมต่อประเทศชาติและส่วนรวม
ดังต่อไปนี้
(๑) ยึดมั่นในการปกครองระบอบประชาธิปไตยอันมีพระมหากษัตริย์ทรงเป็นประมุข
ไม่ดำเนินการใดที่เป็นการต่อต้านหรือก่อให้เกิดความเสื่อมเสียแก่การปกครองระบอบประชาธิปไตยอันมีพระมหากษัตริย์ทรงเป็นประมุข
(๒) จงรักภักดีต่อพระมหากษัตริย์
และไม่กระทำการละเมิดต่อองค์พระมหากษัตริย์ พระราชินีและรัชทายาท
(๓) ยึดถือประโยชน์ของประเทศชาติและส่วนรวมเหนือกว่าประโยชน์ส่วนตนและพวกพ้องไม่กระทำการใดในตำแหน่งหน้าที่หรือปฏิบัติการใดในฐานะส่วนตัวซึ่งก่อให้เกิดการขัดกันระหว่างประโยชน์ของประเทศชาติและส่วนรวมที่อยู่ในหน้าที่ความรับผิดชอบ

ข้อ ๑๐ เจ้าหน้าที่ต้องมีจริยธรรมต่อสำนักงาน
ดังต่อไปนี้
(๑) ปฏิบัติตนให้อยู่ในกรอบจริยธรรม
เพื่อรักษาชื่อเสียงและภาพลักษณ์ที่ดีของสำนักงาน
(๒) ส่งเสริมและสนับสนุนการดำเนินนโยบายโดยชอบของสำนักงาน
(๓) ไม่กระทำการใดให้เกิดความเสื่อมเสียต่อชื่อเสียง ภาพลักษณ์
และเกียรติภูมิของสำนักงาน
(๔) ไม่ใช้เวลาราชการ เงิน ทรัพย์สิน บุคลากร บริการ
หรือสิ่งอำนวยความสะดวกของสำนักงานเพื่อประโยชน์ส่วนตัวของตนเองหรือผู้อื่น
เว้นแต่ได้รับอนุญาตโดยชอบด้วยกฎหมาย

ข้อ ๑๑ เจ้าหน้าที่ต้องมีจริยธรรมต่อตุลาการศาลปกครอง
ผู้บังคับบัญชา ผู้ใต้บังคับบัญชา และผู้ร่วมงาน ดังต่อไปนี้
(๑) ปฏิบัติตนเป็นแบบอย่างที่ดีแก่ผู้ใต้บังคับบัญชาในการรักษาจริยธรรม
(๒) ปฏิบัติตามคำสั่งของตุลาการศาลปกครองที่ทำหน้าที่บริหาร
ผู้บังคับบัญชาซึ่งสั่งในหน้าที่ราชการโดยชอบด้วยกฎหมาย กฎ ระเบียบของทางราชการ
และจริยธรรม
(๓) ปฏิบัติตนต่อตุลาการศาลปกครอง ผู้บังคับบัญชา ผู้ใต้บังคับบัญชา
และผู้ร่วมงานด้วยความชอบธรรม
(๔) ให้เกียรติ ละเว้นการใช้กิริยาวาจาที่ไม่สุภาพ
และไม่ดูหมิ่นตุลาการศาลปกครอง ผู้บังคับบัญชาผู้ใต้บังคับบัญชา และผู้ร่วมงาน
(๕) รักษาความสามัคคี ให้ความร่วมมือ
ไม่กระทำการอันเป็นการกลั่นแกล้งหรือใช้อำนาจโดยไม่เป็นธรรมต่อผู้ร่วมงานทุกระดับ

ข้อ ๑๒ เจ้าหน้าที่ต้องมีจริยธรรมในการปฏิบัติหน้าที่
ดังต่อไปนี้
(๑) ปฏิบัติหน้าที่ด้วยความซื่อสัตย์ สุจริต เที่ยงธรรม ปราศจากอคติ
ไม่เลือกปฏิบัติโดยไม่เป็นธรรม โปร่งใส และสามารถตรวจสอบได้
(๒) ปฏิบัติหน้าที่อย่างเต็มกำลังความรู้ความสามารถ
และเป็นไปตามหลักจรรยาวิชาชีพ
(๓) ปฏิบัติหน้าที่ด้วยความรับผิดชอบ รวดเร็ว มีอัธยาศัยไมตรีที่ดี
และเต็มใจให้บริการ
(๔) ปฏิบัติหน้าที่ด้วยความเป็นกลางทางการเมือง
ไม่กระทำการอันเป็นการฝักฝ่ายทางการเมืองหรือกระทำการอันเป็นคุณหรือโทษแก่พรรคการเมืองหรือในทางการเมือง
(๕) รักษาความลับของราชการ
ต้องไม่เปิดเผยความลับแก่บุคคลใดซึ่งไม่มีอำนาจหน้าที่ตามกฎหมายที่จะล่วงรู้ความลับนั้น
(๖)
ให้ข้อมูลข่าวสารของราชการตามสิทธิที่ประชาชนพึงได้รับตามกฎหมายอย่างครบถ้วนถูกต้อง
และไม่บิดเบือน
(๗) ปฏิบัติหน้าที่โดยมุ่งผลสัมฤทธิ์ของงานที่มีประสิทธิภาพและประสิทธิผล
รักษาและพัฒนาคุณภาพของงาน และมาตรฐานวิชาชีพโดยเคร่งครัด
(๘)
ละเว้นการกระทำทั้งปวงที่จะก่อให้เกิดความเสียหายต่อตำแหน่งหน้าที่ของตนหรือของเจ้าหน้าที่อื่น
และไม่ก้าวก่ายหรือแทรกแซงการปฏิบัติหน้าที่ของเจ้าหน้าที่อื่นโดยมิชอบ
(๙) ไม่ปฏิบัติหน้าที่อันเป็นการหลีกเลี่ยง บิดเบือน ละเว้น
หรือขัดต่อกฎหมาย กฎ ระเบียบของทางราชการ และจริยธรรม
(๑๐)
ไม่ใช้ตำแหน่งหน้าที่หรือนำความสัมพันธ์ส่วนตัวที่ตนมีต่อบุคคลใดมาประกอบการใช้ดุลพินิจกระทำการหรือไม่กระทำการใดให้เป็นคุณหรือเป็นโทษแก่บุคคลนั้น
หรือปฏิบัติต่อบุคคลนั้นต่างจากบุคคลอื่นเพราะมีอคติหรือเลือกปฏิบัติ
(๑๑)
ไม่ใช้ข้อมูลที่ได้มาจากการดำเนินงานไปเพื่อการอื่นอันไม่ใช่การปฏิบัติหน้าที่โดยเฉพาะอย่างยิ่งเพื่อเอื้อประโยชน์แก่ตนเองหรือผู้อื่น

ข้อ ๑๓ เจ้าหน้าที่ต้องมีจริยธรรมต่อการดำรงตน
ดังต่อไปนี้
(๑)
ยึดถือประโยชน์ของประเทศชาติและส่วนรวมเหนือกว่าประโยชน์ส่วนตนและพวกพ้องไม่กระทำการใดในฐานะส่วนตัวซึ่งก่อให้เกิดการขัดกันระหว่างประโยชน์ของประเทศชาติและส่วนรวม
(๒) เคารพและปฏิบัติตามรัฐธรรมนูญ กฎหมาย ไม่เลี่ยงกฎหมาย
ไม่ใช้หรือแนะนำให้ใช้ช่องว่างของกฎหมายเพื่อประโยชน์ของตนเองหรือผู้อื่น
(๓) ไม่ละเมิดหลักสำคัญทางศีลธรรม ศาสนา จารีตประเพณี หรือจริยธรรม
(๔) ดำรงตนให้เป็นแบบอย่างที่ดีแก่ผู้อื่น
พร้อมทั้งน้อมนำปรัชญาเศรษฐกิจพอเพียงมาใช้ในการดำรงชีวิต

หมวด ๓
องค์กรคุ้มครองจริยธรรม
 

ข้อ ๑๔ ให้ ก.ขป.
ควบคุม กำกับให้มีการปฏิบัติตามระเบียบนี้ โดยมีอำนาจหน้าที่ ดังนี้
(๑) กำหนดหลักเกณฑ์และวิธีการ
เพื่อการอันจำเป็นในการใช้บังคับระเบียบนี้
(๒) ตีความ และวินิจฉัยปัญหาเกี่ยวกับการปฏิบัติตามระเบียบนี้
(๓) แต่งตั้งคณะบุคคลหรือบุคคลเพื่อดำเนินการตามระเบียบนี้
(๔) ดำเนินการอื่นตามระเบียบนี้

ข้อ ๑๕ ให้ ก.ขป.
แต่งตั้งคณะอนุกรรมการจริยธรรมขึ้นคณะหนึ่ง ประกอบด้วย
(๑) กรรมการใน ก.ขป. ที่ ก.ขป. มอบหมาย เป็นประธานอนุกรรมการ
(๒) ผู้ทรงคุณวุฒิภายนอกจำนวนสองคน
ซึ่งสำนักงานเสนอโดยความเห็นชอบของ ก.ขป. เป็นอนุกรรมการ
(๓) ข้าราชการฝ่ายศาลปกครองจำนวนสองคน
ซึ่งเป็นผู้ดำรงตำแหน่งเลขาธิการ รองเลขาธิการ ที่ปรึกษา หรือผู้อำนวยการ
โดยได้รับเลือกจากการเลือกกันเองของข้าราชการฝ่ายศาลปกครองผู้ดำรงตำแหน่งดังกล่าว
เป็นอนุกรรมการ
(๔) ผู้แทนเจ้าหน้าที่จำนวนสองคน ซึ่งเป็นบุคคลที่มิใช่ผู้ดำรงตำแหน่งตาม
(๓) โดยได้รับเลือกจากเจ้าหน้าที่ด้วยกัน เป็นอนุกรรมการ
การเลือกอนุกรรมการตาม (๓) และ (๔)
ให้เป็นไปตามหลักเกณฑ์และวิธีการที่ ก.ขป. ประกาศกำหนด
อนุกรรมการจริยธรรมตาม (๒) (๓) (๔)
ต้องไม่เป็นอนุกรรมการในคณะอนุกรรมการด้านวินัยและคณะอนุกรรมการด้านอุทธรณ์และร้องทุกข์
และต้องไม่เคยถูกลงโทษทางวินัยหรือถูกลงโทษกรณีฝ่าฝืนจริยธรรม
ให้เลขาธิการแต่งตั้งเจ้าหน้าที่หนึ่งคนในสำนักงานเป็นเลขานุการ
และอีกสองคนเป็นผู้ช่วยเลขานุการ
อนุกรรมการตาม (๓) และ (๔)
ซึ่งพ้นจากการเป็นเจ้าหน้าที่ของสำนักงานให้พ้นจากการเป็นอนุกรรมการ

ข้อ ๑๖ อนุกรรมการจริยธรรมมีวาระอยู่ในตำแหน่งคราวละห้าปีนับแต่วันที่ได้รับการแต่งตั้ง
อนุกรรมการซึ่งพ้นจากตำแหน่งอาจได้รับสรรหาหรือเลือกให้เป็นอนุกรรมการอีกได้

ข้อ ๑๗ ให้คณะอนุกรรมการจริยธรรมมีอำนาจและหน้าที่
ดังต่อไปนี้
(๑) ควบคุม กำกับ และให้คำแนะนำในการใช้บังคับระเบียบนี้
(๒) กำหนดมาตรการส่งเสริมและสนับสนุนจริยธรรม
(๓) สอดส่องดูแลให้มีการปฏิบัติตามระเบียบนี้
(๔) พิจารณาวินิจฉัยชี้ขาดปัญหาอันเกิดจากการใช้บังคับระเบียบนี้
เมื่อได้วินิจฉัยแล้วให้ส่งคำวินิจฉัยให้ ก.ขป. โดยพลัน ถ้า ก.ขป. มิได้วินิจฉัยเป็นอย่างอื่นภายในหกสิบวันนับแต่วันที่
ก.ขป. รับเรื่องให้คำวินิจฉัยของคณะอนุกรรมการจริยธรรมเป็นที่สุด
(๕) คุ้มครองเจ้าหน้าที่ซึ่งปฏิบัติตามระเบียบนี้อย่างตรงไปตรงมา
มิให้ผู้บังคับบัญชาใช้อำนาจโดยไม่เป็นธรรมต่อเจ้าหน้าที่ผู้นั้น
(๖) เสนอแนะการแก้ไขเพิ่มเติมระเบียบนี้ หรือการอื่นที่เห็นสมควรต่อ
ก.ขป.
(๗) ดำเนินการอื่นตามระเบียบนี้ หรือตามที่ ก.ขป. มอบหมาย

ข้อ ๑๘ ในกรณีที่อนุกรรมการพ้นจากตำแหน่งตามวาระ
ให้ดำเนินการสรรหาหรือเลือกอนุกรรมการเพื่อแต่งตั้งเป็นอนุกรรมการจริยธรรมภายในหกสิบวันนับแต่วันที่พ้นจากตำแหน่งตามวาระ
ในกรณีที่ยังมิได้ดำเนินการสรรหาหรือเลือกอนุกรรมการใหม่
ให้อนุกรรมการนั้นปฏิบัติหน้าที่ไปก่อนจนกว่าจะได้ดำเนินการสรรหาหรือเลือกอนุกรรมการใหม่
และให้ถือว่าคณะอนุกรรมการจริยธรรมประกอบด้วยอนุกรรมการเท่าที่เหลืออยู่
แต่ต้องไม่น้อยกว่ากึ่งหนึ่งของอนุกรรมการทั้งหมด

ข้อ ๑๙ ในกรณีที่อนุกรรมการพ้นจากตำแหน่งก่อนครบกำหนดตามวาระให้ดำเนินการสรรหา
หรือเลือกอนุกรรมการแทนภายในหกสิบวันนับแต่วันที่ตำแหน่งนั้นว่างลง
เว้นแต่วาระของอนุกรรมการเหลือไม่ถึงหนึ่งร้อยแปดสิบวัน
จะไม่สรรหาหรือเลือกอนุกรรมการแทนก็ได้ ผู้ซึ่งได้รับสรรหาหรือเลือกเป็นอนุกรรมการแทนนั้นให้อยู่ในตำแหน่งได้เพียงเท่าวาระที่เหลืออยู่ของผู้ซึ่งตนแทน
ในกรณีที่อนุกรรมการพ้นจากตำแหน่งก่อนครบกำหนดตามวาระ
และยังมีอนุกรรมการเหลืออยู่ไม่น้อยกว่ากึ่งหนึ่งของอนุกรรมการทั้งหมด
ให้อนุกรรมการเท่าที่เหลืออยู่ปฏิบัติหน้าที่ต่อไปได้และให้ถือว่าคณะอนุกรรมการจริยธรรมประกอบด้วยอนุกรรมการเท่าที่เหลืออยู่

ข้อ ๒๐ เลขาธิการ
รองเลขาธิการ ที่ปรึกษา และผู้อำนวยการ
มีหน้าที่ปฏิบัติตามระเบียบนี้และประพฤติตนให้เป็นแบบอย่างที่ดีแก่ผู้ใต้บังคับบัญชา
และให้มีหน้าที่ดังต่อไปนี้
(๑)
สนับสนุนและส่งเสริมผู้ใต้บังคับบัญชาให้ประพฤติปฏิบัติตามระเบียบนี้
(๒)
คุ้มครองเจ้าหน้าที่ซึ่งปฏิบัติตามจริยธรรมมิให้ถูกกลั่นแกล้งหรือถูกใช้อำนาจโดยไม่เป็นธรรม
ในกรณีที่เลขาธิการ รองเลขาธิการ ที่ปรึกษา หรือผู้อำนวยการ
ถูกเจ้าหน้าที่ผู้ใดกล่าวหาว่าไม่ปฏิบัติตามจริยธรรม
บุคคลผู้ถูกกล่าวหาดังกล่าวจะดำเนินการแต่งตั้ง โยกย้าย เลื่อนเงินเดือน
แต่งตั้งคณะกรรมการสืบสวนข้อเท็จจริงหรือคณะกรรมการสอบสวนทางวินัย
หรือดำเนินการทางจริยธรรมหรือดำเนินการอื่นใดที่จะกระทบต่อสิทธิหรือหน้าที่ของเจ้าหน้าที่ผู้กล่าวหานั้นมิได้
เว้นแต่จะได้รับความเห็นชอบจากคณะอนุกรรมการจริยธรรมแล้ว
(๓) ปฏิบัติตามมติหรือคำวินิจฉัยของ ก.ขป. หรือคณะอนุกรรมการจริยธรรม
(๔)
ดูแลและติดตามให้ผู้ใต้บังคับบัญชาปฏิบัติตามระเบียบนี้อย่างเคร่งครัด
(๕) รวบรวมปัญหาการปฏิบัติตามระเบียบนี้ และข้อเสนอแนะในการปรับปรุงระเบียบนี้
หรือการอื่นตามที่เห็นสมควรเสนอคณะอนุกรรมการจริยธรรมเพื่อนำเสนอ ก.ขป. ต่อไป
(๖) ดำเนินการอื่นตามระเบียบนี้ หรือตามที่ ก.ขป.
หรือคณะอนุกรรมการจริยธรรมมอบหมาย

หมวด ๔
การดำเนินการทางจริยธรรม
 

ข้อ ๒๑ ในกรณีที่มีข้อสงสัยหรือมีผู้ทักท้วงว่าการกระทำใดของเจ้าหน้าที่อาจขัดจริยธรรมตามระเบียบนี้
เจ้าหน้าที่ต้องไม่กระทำการดังกล่าว
หรือหากกระทำการดังกล่าวต้องหยุดการกระทำและส่งเรื่องให้คณะอนุกรรมการจริยธรรมพิจารณาวินิจฉัย
ในกรณีที่คณะอนุกรรมการจริยธรรมวินิจฉัยว่าการกระทำนั้นขัดจริยธรรมเจ้าหน้าที่จะกระทำการนั้นมิได้

ข้อ ๒๒ เมื่อรู้หรือพบเห็นการฝ่าฝืนจริยธรรมตามระเบียบนี้
เจ้าหน้าที่มีหน้าที่ต้องรายงานการฝ่าฝืนจริยธรรมดังกล่าวพร้อมพยานหลักฐาน (ถ้ามี)
ต่อผู้บังคับบัญชาที่ตนสังกัด เพื่อให้ดำเนินการตามข้อ ๒๓

ข้อ ๒๓ กรณีมีการร้องเรียนหรือปรากฏเหตุว่ามีเจ้าหน้าที่อาจประพฤติปฏิบัติฝ่าฝืนจริยธรรมตามระเบียบนี้
ให้เลขาธิการสั่งให้ดำเนินการสืบสวน
หรือพิจารณาในเบื้องต้นตามวิธีการที่เห็นสมควรถ้าไม่ปรากฏข้อเท็จจริงว่ามีการฝ่าฝืนจริยธรรมให้สั่งยุติเรื่อง
แต่หากปรากฏข้อเท็จจริงว่ามีการฝ่าฝืนจริยธรรมให้ดำเนินการทางวินัยตามข้อ ๒๔ ต่อไป
ในกรณีที่มีการร้องเรียนหรือปรากฏเหตุว่าเลขาธิการอาจประพฤติปฏิบัติฝ่าฝืนจริยธรรมตามระเบียบนี้ให้รายงานต่อคณะอนุกรรมการจริยธรรม
เพื่อขอให้นำเสนอต่อประธานศาลปกครองสูงสุดเพื่อสั่งให้ดำเนินการสืบสวน
หรือพิจารณาในเบื้องต้นตามวิธีการที่เห็นสมควร
ถ้าไม่ปรากฏข้อเท็จจริงว่ามีการฝ่าฝืนจริยธรรมให้สั่งยุติเรื่อง
แต่หากปรากฏข้อเท็จจริงว่ามีการฝ่าฝืนจริยธรรมให้ดำเนินการทางวินัยตามข้อ ๒๔ ต่อไป

ข้อ ๒๔ การฝ่าฝืนจริยธรรมตามที่กำหนดไว้ในหมวด ๒
ของระเบียบนี้ ให้ถือว่าเป็นการกระทำผิดทางวินัยตามกฎหมายว่าด้วยการจัดตั้งศาลปกครองและวิธีพิจารณาคดีปกครอง
ระเบียบคณะกรรมการข้าราชการฝ่ายศาลปกครองว่าด้วยพนักงานราชการศาลปกครอง
หรือระเบียบคณะกรรมการข้าราชการฝ่ายศาลปกครองว่าด้วยลูกจ้างของสำนักงานศาลปกครอง
แล้วแต่กรณี และการดำเนินการเกี่ยวกับการกระทำผิดทางวินัยดังกล่าวให้เป็นไปตามหลักเกณฑ์และวิธีการเกี่ยวกับการดำเนินการทางวินัยตามกฎหมายหรือระเบียบว่าด้วยการนั้น
สำหรับการกระทำที่จะเป็นความผิดวินัยร้ายแรงหรือไม่ร้ายแรงให้พิจารณาจากพฤติกรรมของการฝ่าฝืน
ความจงใจหรือเจตนา มูลเหตุจูงใจ ความสำคัญและระดับตำแหน่ง ตลอดจนหน้าที่ความรับผิดชอบของผู้ฝ่าฝืน
อายุ ประวัติและความประพฤติในอดีต สภาพแวดล้อมแห่งกรณี ผลร้ายอันเกิดจากการฝ่าฝืน
และเหตุอื่นอันควรนำมาประกอบการพิจารณา
กรณีที่ผลการสอบสวนปรากฏว่ามีการฝ่าฝืนจริยธรรมให้ผู้มีอำนาจสั่งบรรจุและแต่งตั้งมีคำสั่งลงโทษทางวินัยตามควรแก่กรณี
ในกรณีที่การฝ่าฝืนจริยธรรมและมีเหตุอันควรลดหย่อนจะนำมาประกอบการพิจารณาลดโทษก็ได้
ในกรณีที่การฝ่าฝืนจริยธรรมและมีเหตุอันควรงดโทษจะงดโทษให้โดยให้ทำทัณฑ์บนเป็นหนังสือหรือว่ากล่าวตักเตือนหรือสั่งให้ได้รับการพัฒนาตามที่เห็นสมควรก็ได้

ข้อ ๒๕ การอุทธรณ์คำสั่งลงโทษทางวินัยที่ฝ่าฝืนจริยธรรมตามข้อ
๒๔
ให้เป็นไปตามหลักเกณฑ์และวิธีการเกี่ยวกับการอุทธรณ์ตามกฎหมายว่าด้วยการจัดตั้งศาลปกครองและวิธีพิจารณาคดีปกครอง
ระเบียบคณะกรรมการข้าราชการฝ่ายศาลปกครองว่าด้วยพนักงานราชการศาลปกครอง
หรือระเบียบคณะกรรมการข้าราชการฝ่ายศาลปกครองว่าด้วยลูกจ้างของสำนักงานศาลปกครอง
แล้วแต่กรณี

ข้อ ๒๖ ในการสรรหา
การบรรจุและแต่งตั้ง การเลื่อนตำแหน่ง การเลื่อนเงินเดือน การย้าย หรือการโอน
และการลงโทษเจ้าหน้าที่ให้คำนึงถึงพฤติกรรมทางจริยธรรมของเจ้าหน้าที่ประกอบด้วย

ข้อ ๒๗ เมื่อมีปัญหาการปฏิบัติตามจริยธรรมในเรื่องใด
เจ้าหน้าที่อาจเสนอเรื่องที่เป็นปัญหาดังกล่าวต่อผู้บังคับบัญชาเพื่อนำเสนอขอคำวินิจฉัยจากคณะอนุกรรมการจริยธรรมได้
และให้คณะอนุกรรมการจริยธรรมดำเนินการตามข้อ ๑๗ (๔) ต่อไป

บทเฉพาะกาล
 

ข้อ ๒๘ ให้ดำเนินการแต่งตั้งคณะอนุกรรมการจริยธรรมตามระเบียบนี้
ภายในเก้าสิบวันนับแต่วันที่ระเบียบนี้มีผลใช้บังคับ


ประกาศ
ณ วันที่ ๒๗ ธันวาคม พ.ศ. ๒๕๕๕
หัสวุฒิ
วิฑิตวิริยกุล
ประธานศาลปกครองสูงสุด
ประธานกรรมการข้าราชการฝ่ายศาลปกครอง










ปริยานุช/ผู้จัดทำ
๑๘ มกราคม ๒๕๕๖

ณัฐพร/ผู้ตรวจ
๑๘ มกราคม ๒๕๕๖

















































[๑] ราชกิจจานุเบกษา
เล่ม ๑๓๐/ตอนที่ ๔ ก/หน้า ๗/๑๖ มกราคม ๒๕๕๖